TÕLGE

Euroopa Liidu ja Horvaatia Vabariigi vaheline

leping,

mis käsitleb Horvaatia Vabariigi osalemist Euroopa Narkootikumide ja Narkomaania Seirekeskuse töös

EUROOPA LIIT (edaspidi "liit")

ühelt poolt ja

HORVAATIA VABARIIK

teiselt poolt,

MEENUTADES, et Euroopa Ülemkogu 2003. aastal Thessaloníkis toimunud kohtumise eesmärk oli täiendavalt tugevdada Euroopa Liidu ja Lääne-Balkani riikide erisuhteid, tuginedes laienemiskogemusele,

VÕTTES ARVESSE Euroopa Parlamendi ja nõukogu 12. detsembri 2006. aasta määrust (EÜ) nr 1920/2006 (Euroopa Narkootikumide ja Narkomaania Seirekeskuse kohta (uuesti sõnastatud)) [1] (edaspidi vastavalt "määrus" ja "keskus"),

ARVESTADES, et määruse artiklis 21 on sätestatud, et keskus on avatud kolmandatele riikidele, kes jagavad liidu ja selle liikmesriikide huvi keskuse eesmärkide ja töö vastu,

ARVESTADES, et Horvaatia Vabariik jagab määrusega keskuse suhtes kehtestatud eesmärke ning et Horvaatia Vabariigi lõppeesmärk on Euroopa Liidu liikmeks saamine,

ARVESTADES, et Horvaatia Vabariik tunnustab määruses kirjeldatud keskuse ülesandeid ja tema töömeetodeid ning eelisvaldkondi,

ARVESTADES, et Horvaatia Vabariigis on olemas asutus, mida saab lülitada Narkootikumide ja Narkomaania Euroopa Teabevõrku (Reitox),

ON KOKKU LEPPINUD JÄRGMISES:

Artikkel 1

Osalemine

Horvaatia Vabariik osaleb täiel määral keskuse töös käesolevas lepingus sätestatud tingimustel.

Artikkel 2

Narkootikumide ja Narkomaania Euroopa Teabevõrk (Reitox)

1. Horvaatia Vabariik lülitatakse Narkootikumide ja Narkomaania Euroopa Teabevõrku (Reitox).

2. Horvaatia Vabariik teavitab keskust 28 päeva jooksul pärast käesoleva lepingu jõustumist oma riikliku teabevõrgu põhiosadest, sealhulgas riiklikust seirekeskusest, ja nimetab kõik muud spetsialiseeritud keskused, kes võiksid keskuse tööle kaasa aidata.

Artikkel 3

Haldusnõukogu

Keskuse haldusnõukogu kutsub Horvaatia Vabariigi esindaja osalema oma koosolekutel. Esindaja osaleb keskuse töös täies mahus ilma hääletusõiguseta. Haldusnõukogu võib konkreetsetes liidule ja selle liikmesriikidele huvipakkuvates küsimustes erandkorras kokku kutsuda koosoleku, millest võtavad osa ainult liikmesriikide ja Euroopa Komisjoni esindajad.

Haldusnõukogu sätestab istungil Horvaatia Vabariigi esindajatega üksikasjaliku korra Horvaatia Vabariigi osalemiseks keskuse töös.

Artikkel 4

Eelarve

Horvaatia Vabariik toetab rahaliselt artiklis 1 osutatud keskuse tegevusi kooskõlas käesoleva lepingu lahutamatu osa moodustavas lisas sätestatuga.

Artikkel 5

Andmekaitse ja konfidentsiaalsus

1. Kui keskus edastab käesoleva lepingu alusel Horvaatia Vabariigi ametiasutustele teavet kooskõlas liidu ja Horvaatia õigusega, kasutatakse sellist teavet ainult selleks ettenähtud eesmärgil ja teavet edastava ametiasutuse sätestatud tingimustel. Selline teave ei sisalda isikuandmeid.

2. Andmeid narkootikumide ja narkomaania kohta, mida keskus edastab Horvaatia Vabariigi ametiasutustele, võib avaldada vastavalt teabe levitamist ja konfidentsiaalsust käsitlevatele liidu ja Horvaatia eeskirjadele. Isikuandmeid ei tohi avaldada ega avalikkusele kättesaadavaks teha.

3. Kindlaksmääratud spetsialiseeritud keskused Horvaatia Vabariigis ei ole kohustatud andma teavet, mis on Horvaatia õigusaktidega tunnistatud konfidentsiaalseks.

4. Horvaatia Vabariigi ametiasutuste poolt keskusele edastatud andmete puhul kehtivad keskuse suhtes määruse artiklis 6 sätestatud eeskirjad.

Artikkel 6

Õiguslik seisund

Keskusel on Horvaatia Vabariigis samasugune õigusvõime, kui on juriidilistel isikutel Horvaatia õiguse kohaselt.

Artikkel 7

Vastutus

Keskuse vastutust reguleeritakse määruse artiklis 19 sätestatud eeskirjadega.

Artikkel 8

Privileegid

Et võimaldada keskusel ja selle töötajatel täita oma ülesandeid, tagab Horvaatia Vabariik neile samasugused privileegid ja immuniteedid, mis on ette nähtud Euroopa Liidu toimimise lepingule ja Euroopa Aatomienergiaühenduse asutamislepingule lisatud Euroopa Liidu privileege ja immuniteete käsitleva protokolli nr 7 artiklites 1–4, 5 ja 6, 10–13, 15, 17 ja 18.

Artikkel 9

Personalieeskirjad

Vastavalt Euroopa ühenduste muude teenistujate teenistustingimusi kehtestava määruse (EMÜ, Euratom, ESTÜ) nr 259/68 [2] artikli 12 lõike 2 punktis a sätestatud tingimustele võib keskuse direktor võtta Horvaatia Vabariigi täieõiguslikke kodanikke tööle lepingu alusel.

Artikkel 10

Jõustumine

Käesolev leping jõustub teise kuu esimesel päeval pärast seda, kui on kätte saadud viimane diplomaatiline noot, millega vastav lepinguosaline kinnitab lepingu jõustumisega seotud õiguslike nõuete täitmist.

Artikkel 11

Kehtivus ja lõppemine

1. Käesolev leping sõlmitakse määramata ajaks. Leping lõpeb Horvaatia Vabariigi liiduga ühinemise kuupäeval.

2. Kumbki lepinguosaline võib käesoleva lepingu denonsseerida, teatades sellest kirjalikult teisele lepinguosalisele. Käesolev leping kaotab kehtivuse kuus kuud pärast sellise teate kättesaamise kuupäeva.

Sõlmitud 6. detsembril 2010 inglise keeles kahes eksemplaris.

Euroopa Liidu nimel

Horvaatia Vabariigi nimel

[1] ELT L 376, 27.12.2006, lk 1.

[2] EÜT L 56, 4.3.1968, lk 1.

--------------------------------------------------

LISA

HORVAATIA VABARIIGI OSAMAKS EUROOPA NARKOOTIKUMIDE JA NARKOMAANIA SEIREKESKUSELE

1. Osamaks, mida Horvaatia Vabariik tasub Euroopa Liidu üldeelarvesse, et osaleda keskuse töös, suureneb järk-järgult nelja aasta jooksul, mil Horvaatia Vabariigis tegevus käivitub. Nõutav osamaks on järgmine:

— osalemise esimese aasta jooksul 100000 eurot,

— osalemise teise aasta jooksul 150000 eurot,

— osalemise kolmanda aasta jooksul 210000 eurot,

— osalemise neljanda aasta jooksul 271000 eurot.

Alates osalemise viiendast aastast on Horvaatia Vabariigi osamaks keskusele võrdne osalemise neljanda aasta jooksul tasutud osamaksuga, mis indekseeritakse vastavalt keskusele antavate liidu toetuste suurenemisele.

Horvaatia Vabariik võib keskusele osamaksu tasumisel osaliselt kasutada liidu abi, kusjuures liidu abi ülemmäär on osalemise esimesel aastal 75 %, teisel aastal 60 % ja järgnevatel aastatel 50 %. Vastavalt programmide koostamise erimenetlusele kantakse taotletavad liidu rahalised vahendid Horvaatia Vabariigile üle eraldiseisva finantsprotokolliga.

Ülejäänud osa osamaksust katab Horvaatia Vabariik.

2. Horvaatia Vabariigi osamaksu hallatakse kooskõlas nõukogu 25. juuni 2002. aasta määrusega (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) [1] ja komisjoni 23. detsembri 2002. aasta määrusega (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) [2]. Horvaatia Vabariigi esindajate ja ekspertide reisi- ja elamiskulud, mis tulenevad keskuse tegevusest või keskuse tööprogrammi rakendamisega seotud koosolekutest osavõtmisest, katab keskus liidu liikmesriikide suhtes kehtivate menetlustega samadel alustel ning kooskõlas nende menetlustega.

3. Oma osaluse esimesel kalendriaastal maksab Horvaatia Vabariik osamaksu, mis on arvutatud proportsionaalselt alates tema osaluse alguskuupäevast kuni aasta lõpuni. Järgnevatel aastatel on osamaksu suurus vastavuses käesoleva lepinguga.

[1] EÜT L 248, 16.9.2002, lk 1.

[2] EÜT L 357, 31.12.2002, lk 1.

--------------------------------------------------